ચટ્ટો કાંઈ આકર્ષક પુરુષ તો હતો નહીં! માર્ગારેટ બુબર-નોમેને તો એવું લખ્યું છે કે ભાઈશ્રીને અમારી રૃપાળી યુવતીઓ ‘ઘુવડ’ કહેતી! પણ તે બુદ્ધિશાળી હતો, ઊંડી સમજ ધરાવતો, દૂરદૃષ્ટા હતો, અનેક ભાષાઓનો પારંગત હતો. તેની લેખિની ચાલે ત્યારે વિશ્વ સમક્ષ તાર્કિક અને ગહન વિશ્લેષણોની દુનિયા રજૂ થતી. તમામ ‘ઈઝમ’ (વાદ)ની ખૂબી અને ખાતરી જાણતો. તે રમુજી પણ હતો. ઘણી બધી વાત હળવાશથી લેતો. તેની વાતચીતનો મિજાજ રસપ્રદ હતો. સામેની વ્યક્તિનાં દિલ-દિમાગ સુધી પહોંચવાની વિશેષતા હતી. એટલે તો ફ્રાંસ પછી જર્મનીમાં તે લોકપ્રિય હતો. અખબારો તેની પાસે સામેથી ભારત અને વૈશ્વિક પરિસ્થિતિની ચર્ચા કરતા લેખો માંગતા. મેડમ કામાએ તો સંપૂર્ણ ‘વન્દેમાતરમ’ અને ‘તલવાર’નું સંપાદન તેને સોંપી દીધું હતું. યુરોપિય મહિલાઓનું આકર્ષણ કેન્દ્ર બની રહ્યો. એક બ્રિટિશ યુવતી તો તેને મળવા છેક સ્વિડન પહોંચી ગયેલી. ૧૯પ૦માં સ્ટોકહોમમાં ચટ્ટો વિશે માહિતી એકત્રિત કરાઈ ત્યારે તેના વિશે તરેહવારની કહાણી સાંભળવા મળી. એક દિવસે તેને ખ્યાત સ્વિડિશ લેખિકા તરફથી મળવાનું આમંત્રણ મળ્યું. શ્રીમાન થોડાક મોડા પહોંચ્યા એટલે પેલી લેખિકાએ ટોણો ‘but you indian don’t consider time a reality. so i never expected you to come in time’ ચટ્ટોએ તુરત જવાબ વાળ્યો, જર્મન ભાષામાં. અર્થ એવો કે હા, જો હું સમયસર આવ્યો હોત તો મારી ભારતીય સંસ્કૃતિને ન્યાય ન આપ્યો હોત! સ્ટોકહોમમાં એક પૂર્વ પ્રધાનની પત્ની તો તેને વીરેન્દ્રને બદલે સ્વિડિશ ભાષામાં ‘વરેદર નેટ’ જ કહેતી, તેનો અર્થ ‘ઍવરી નાઈટ’ થતો!